The Bachelor: Skok ná Lee se laaste roosLee Thompson (Foto: Verskaf) 24 vroue het probeer om Lee Thompson se hart te wen en die publiek kon uiteindelik Donderdagaand sien vir wie hy daardie laaste rooi roos gegee het. Lee het in die finale episode van die eerste seisoen van die Suid-Afrikaanse The Bachelor vir die grimeerkunstenaar Gina Myers (31) die finale roos gegee. Lee en Gina het egter teen die einde van die episode tot kykers se skok verklap dat hul verhouding nie uitgewerk het nie. Lee moes in die finale episode kies tussen Gina en die prokureur Jozaan Digue (28) nadat Michelle Reddy, wat vir lank gelyk het of sy Lee se hart kan wen, tydens die vorige roos-seremonie huis toe gestuur is. Lee en Gina se verhouding het vroeg in die reeks al vlamgevat en die band tussen hulle was duidelik. Gina het vroeër in die reeks vir Lee gesê dat sy nie sal skroom om Kaapstad toe te trek indien dit is wat die verhouding verg nie. Lee en Gina het deurlopend gesê dat hul ‘tuis voel’ wanneer hulle saam is. ŉ Verstomde Jozaan het in trane uitgebars nadat Lee haar afgesê het. “Dit maak my seer om te sê dat my hart by iemand anders is. Ek moet vandag vir jou totsiens sê, ek is jammer,” het Lee gesê. Jozaan Digue (Foto: Verskaf) “Ek is so deurmekaar, ek verstaan nie wat gebeur nie. Ek het dit nie gesien kom nie. Hoekom het hy nie vir my gesê dat hy anders voel nie? Hy moes geweet het, hoekom het hy nie vir my gesê nie?” wou Jozaan weet. Volgens Lee was die besluit om Jozaan te laat gaan die moeilikste ding wat hy nog moes doen, maar dat sy hart by iemand anders lê en dat die besluit geneem moes word. Lee het vroeg in die reeks reeds gesê hy is moeg daarvoor om alleen te wees. “My sprokiesverhaal het begin die dag toe jy uit die kar uit geklim het. Jy het my van die begin af laat glimlag. Ek sal graag jou hart vir my wil neem, en ek wil myne vir jou gee. Gina, mý Gina, by jou voel ek tuis. Ek wil nooit hê ons sprokie moet ophou nie. Gina, ek is lief vir jou,” het Lee aan Gina gesê voor hy vir haar ŉ ring gegee het wat die band tussen hulle simboliseer. Gina Myer (Foto: Verskaf) ŉ Gelukkige en bewoë Gina het min te sê gehad, maar het wel gesê dat dit ŉ magiese oomblik is. “Ek is lief vir sy hart en dit is die belangrikste deel. Ek voel of ek enige oomblik gaan wakker word van ŉ droom,” het Gina gesê. Kykers moes egter met ŉ skok agterkom dat die twee se verhouding reeds op die rotse is. “Ons is nie meer bymekaar nie. Ek was baie deurmekaar oor my besluit na die finale episode, en ek was nie daar vir haar toe sy my nodig gehad het nie. Sy is ŉ wonderlike vrou, so dit was baie moeilik. Ek is teleurgesteld,” het Lee gesê. Gina het gesê hoewel hulle verhouding nie uitgewerk het nie, hulle steeds in mekaar se lewens was vir ŉ rede. “Ek moes in sy lewe wees om hom sekere goed te leer, en hy in myne ook,” het sy gesê.